Beurtkrag: Só lyk situasie vir die res van die weekArgieffoto (Foto: baptisteh, Pixabay) Die elektrisiteitsnetwerk bly onder druk en volgens Eskom is daar steeds die moontlikheid van beurtkrag vir vandag en die res van die week, maar sal dit slegs toegepas word indien absoluut noodsaaklik. Volgens Eskom was onbeplande onderbrekings teen Sondag om 22:00 effens minder as 10 000 MW en is daar oor die naweek goeie vordering gemaak om dieselreserwes vir die oopsiklus-gasturbines en watervlakke by die pompstoorskemas aan te vul. Die kragvoorsiener het gesê die kragnetwerk word steeds uurliks by sy noodreaksie-beheersentrum gemonitor en dat die situasie by sy opwekkingsaanlegte onvoorspelbaar is. “Eskom wil sy kliënte herinner dat enige onverwagte veranderings soos bykomende onderbrekings of die onbeskikbaarheid van diesel vir die gasturbines of dalende watervlakke by die pompstoorskemas op kort kennisgewing tot beurtkrag kan lei.” Intussen is nog ŉ opwekkingseenheid by die Kusile-kragstasie Sondag vir die eerste keer gesinchroniseer en dra dit 300 MW tot die kragnetwerk by. “Sinchronisasie verskaf egter net onderbroke elektrisiteit, maar dit is ŉ positiewe stap tot kommersiële operasie en om kapasiteit te verhoog.” Eskom het gesê sy tegnici werk onverpoosd om onbeplande onderbrekings in kragtoevoer te herstel en onderhoud te doen ten einde die kragvoorsiener se noodreserwes aan te vul.